Yfirlýsing frá Stéttarfélagi Vesturlands Stéttarfélag Vesturlands sendi í dag frá sér yfirlýsingu vegna málefna starfsmanna Hótel Glyms á Hvalfjarðarströnd . Þar kemur fram að fulltrúar stéttarfélagsins hafa setið á tveimur fundum í dag með starfsmönnum annarsvegar og stjórnendum hótelsins hinsvegar og rætt kjaramál sem fyrr í vikunni komust í hámæli í fjölmiðlum . Í yfirlýsingu stéttarfélagsins kemur fram að þrír fulltrúar Stéttarfélags Vesturlands hafa í dag setið fundina ásamt tveimur fulltrúum Vinnumálastofnunar . Fundirnir fóru fram á Glymi . Yfirlýsingin er svohljóðandi : Fyrri fundurinn var með starfsmönnum hótelsins : " 1 . Með 11 starfsmönnum Hótels Glyms frá kl. 9,30 til 12,30 . Þar var farið yfir ýmsa þætti kjara - , samninga - og réttindamála starfsfólksins og ennfremur stöðu hótelsins í ljósi þeirrar fjölmiðlaumræðu , sem í gangi hefur verið síðustu daga . Fram kom hjá starfsfólki hótelsins , sem vinnur samkvæmt kjarasamningum SGS og SA , að það óskaði einróma eftir því að Stéttarfélag Vesturlands annist sín málefni . 2 . Með stjórnendum hótelsins frá kl. 12,30 til 16,30 . Þar var lagður fram hluti af þeim gögnum sem Stéttarfélagið hefur óskað eftir að fá aðgang að og voru þau gögn frumskoðuð . Þau verða skoðuð áfram næstu daga . Fulltrúar Stéttarfélagsins lögðu á það þunga áherslu að unnt yrði að ljúka þessari skoðun launa - og bókhaldsgagna í síðasta lagi 11. janúar 2008 . Og hétu fulltrúar hótelsins að greiða fyrir því að svo gæti orðið . Stéttarfélag Vesturlands tekur ekki afstöðu til framkominna gagna að svo stöddu en vonast til að geta lokið sinni könnun sem fyrst . Á meðan mun félagið ekki ræða þessi mál á opinberum vettvangi , enda ótímabært við þessar aðstæður . "